# Araucàries

Les araucàries (Araucaria) són un gènere coníferes de la família de les araucariàcies (Araucariaceae), que inclou 20 espècies d'arbres natives de l'hemisferi sud. El nom del gènere prové del mot "araucano", el nom amb què els colonitzadors espanyols denominaven els maputxes de Xile.

## Noms comuns

Rep diversos noms comuns en català: araucària, arbre de pisos (lexema propi del mallorquí), centpisos, muntapisos, pi de pisos, pi reial, piser, pujapisos, leocàdia, pujapissos.

## Descripció

Són grans arbres perennifolis amb un tronc massiu que, segons l'espècie, pot arribar a alçades de 30-80 m. Les branques s'estenen de forma horitzontal i les fulles són en forma d'agulla, típica de les coníferes.
Generalment les araucàries són dioiques, amb pinyes mascles i femelles en arbres separats. Ocasionalment, però, hi ha arbres monoics o arbres que canvien de sexe amb l'edat. Les pinyes femelles són globuloses i poden fer de 7 a 25 cm de diàmetre segons l'espècie. Contenen 80-200 llavors comestibles, similar als pinyons. Les pinyes mascles són més menudes, de 4 a 10 cm de llargada i entre 1,5-5 cm d'amplada.

## Distribució

Viuen preferentment en regions muntanyoses a les zones càlides i temperades de l'hemisferi sud, amb major diversitat a Nova Caledònia. Tenen una distribució disjunta de tipus gondwànic, amb espècies a Sud-amèrica, Austràlia, Nova Guinea i Nova Caledònia, reflex de quan Sud-amèrica i Austràlia estaven unides en el supercocntinent Gondwana; la deriva continental va fer que ara estiguin separades milers de quilòmetres d'oceans.

## Usos

Tradicionalment, els pinyons eren una font d'aliment per als habitants de les regions on creixen de manera natural. La fusta d'araucària també és força apreciada; algunes de les espècies s'utilitzen en jardineria.

## Taxonomia

Hi ha 20 espècies d'araucària dividides en tres seccions:

### Secció Araucaria

* Araucaria angustifolia - Araucària del Brasil - Estat del Paraná (Brasil), Paraguay, nord-est de l'Argentina.
* Araucaria araucana - Araucària de Xile - Xile central i Argentina occidental.

### Secció Bunya

* Araucaria bidwillii - Austràlia oriental.
* Araucaria hunsteinii - Nova Guinea.

### Secció Eutacta

* Araucaria bernieri - Nova Caledònia.
* Araucaria biramulata - Nova Caledònia.
* Araucaria columnaris - Nova Caledònia.
* Araucaria cunninghamii - Austràlia oriental, Nova Guinea.
* Araucaria goroensis - Nova Caledònia.
* Araucaria heterophylla - Araucària de Norfolk - Illa Norfolk (Austràlia).
* Araucaria humboldtensis - Nova Caledònia.
* Araucaria laubenfelsii - Nova Caledònia.
* Araucaria luxurians - Nova Caledònia.
* Araucaria montana - Nova Caledònia.
* Araucaria muelleri - Nova Caledònia.
* Araucaria nemorosa - Nova Caledònia.
* Araucaria rulei - Nova Caledònia.
* Araucaria schmidii - Nova Caledònia.
* Araucaria scopulorum - Nova Caledònia.
* Araucaria subulata - Nova Caledònia.

## Galeria

* Araucaria columnaris
* Araucaria araucana en el seu ambient natural
* Araucaria araucana amb pinyes
* Araucaria araucana
* Araucaria araucana
* Araucaria araucana molt vella
* Araucaria angustifolia
* Araucaria angustifolia jove
* Fòssils d'Araucaria mirabilis
* Llavors d'araucària

## Referències

* ↑ «Phylogenetic relationships within Araucariaceae based on rbcL gene sequences». American Journal of Botany, 85:11, 1998, pàg. 1507–1516.
* ↑ «Noms de plantes. Corpus de fitonímia catalana | TERMCAT». [Consulta: 29 gener 2023].
* ↑ http://www.termcat.cat/docs/PDF/Espais_2009_Joan_Veny.pdf Arduïtat del treball lexicogràfic i terminològic, Joan Veny
* ↑ «The Gymnosperm Database - Araucaria». [Consulta: 29 gener 2023].
* ↑ «Araucaria angustifolia». Noms de plantes. Corpus de fitonímia catalana. TERMCAT, Centre de Terminologia. [Consulta: 12 maig 2022].
* ↑ «araucària». Diccionari de la llengua catalana de l'IEC. Institut d'Estudis Catalans.
* ↑ «Araucaria araucana». Noms de plantes. Corpus de fitonímia catalana. TERMCAT, Centre de Terminologia. [Consulta: 12 maig 2022].
* ↑ «Araucària heterophylla». Noms de plantes. Corpus de fitonímia catalana. TERMCAT, Centre de Terminologia. [Consulta: 12 maig 2022].

## Enllaços externs

* Gymnosperm Database: Araucaria.
* Araucaria Research Arxivat 2009-02-12 a Wayback Machine..
* Some of the tallest Araucaria Angustifolia, Heterophylla and Columnaris in the northern hemisphere, stand side by side at Furnas, Azores Islands.